REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/141-23

10. jul 2023. godine

B e o g r a d

ZAPISNIK

25. SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA,ODRŽANE 10. JULA 2023. GODINE

Sednica je počela u 11,05 časova.

Sednici je predsedavao Veroljub Arsić, predsednik Odbora.

Sednici su prisustvovali članovi Odbora: Ana Beloica Martać, Miroslav Kondić, Svetlana Milijić, Nikola Radosavljević, Aleksandra Tomić, Tijana Davidovac, Vojislav Vujić, Dragan M. Marković i Rozalija Ekres.

Sednici su prisustvovali zamenici članova Odbora: Zoran Stojanović (zamenik Veroljuba Stevanovića) i Zoran Zečević (zamenik Bojane Bukumirović).

Sednici je prisustvovao i narodni poslanik Bratimir Vasiljević.

Sednici nisu prisustvovali članovi Odbora Dušan Bajatović, Vladimir Obradović, Nenad Mitrović, Miroslav Aleksić i Nebojša Zelenović, niti njihovi zamenici.

Na predlog predsednika, Odbor je, većinom glasova (10 glasova za, dvoje nije glasalo), utvrdio sledeći:

D n e v n i r e d:

1. Razmatranje Izveštaja Radne grupe za utvrđivanje ispunjenosti uslova u postupku predlaganja kandidata za izbor jednog člana Saveta Komisije za kontrolu državne pomoći;

2. Razgovor sa kandidatima za izbor jednog člana Saveta Komisije za kontrolu državne pomoći;

3. Utvrđivanje Liste kandidata za izbor jednog člana Saveta Komisije za kontrolu državne pomoći.

Pre prelaska na rad po utvrđenom dnevnom redu, Odbor je, većinom glasova (11 glasova za, 1 nije glasao), bez primedbi, usvojio zapisnike sa 23. i 24. sednice Odbora.

PRVA TAČKA DNEVNOG REDA: Razmatranje Izveštaja Radne grupe za utvrđivanje ispunjenosti uslova u postupku predlaganja kandidata za izbor jednog člana Saveta Komisije za kontrolu državne pomoći

Predsednik Odbora podsetio je članove da je Odbor na 20. sednici, održanoj 13. aprila ove godine, doneo Odluku o obrazovanju Radne grupe za utvrđivanje ispunjenosti uslova u postupku predlaganja kandidata za izbor jednog člana Saveta Komisije za kontrolu državne pomoći, u sastavu: Aleksandra Tomić, predsednik, Svetozar Vujačić i Vladimir Obradović, članovi, kao i da je ova radna grupa 23. maja održala sastanak na kom je izvršila pregled prijava i konstatovala da je na javni konkurs pristiglo pet blagovremenih prijava o čemu je podnela Izveštaj Odboru na razmatranje i odlučivanje.

Aleksandra Tomić, predsednik Radne grupe, izvestila je članove Odbora da je na javni konkurs za izbor jednog člana Saveta Komisije za kontrolu državne pomoći pristiglo pet prijava, da su prijave podneli sledeći kandidati: Slobodan Borisavljević, magistar nauka na Vojnoj akademiji kopnene vojske, Dragica Jorgović, diplomirani pravnik, Jelena Stojić, diplomirani pravnik, mr Mitar Drobnjaković, magistar ekonomskih nauka, i Jasmina Trifunović, diplomirani ekonomista, kao i da je Radna grupa utvrdila da su sve prijave podnete blagovremeno i da svih pet kandidata ispunjavaju uslove za učešće u daljem postupku izbora.

Diskusije po ovoj tački dnevnog reda nije bilo.

Odbor je, na predlog predsednika, jednoglasno **(12 glasova za), prihvatio Izveštaj Radne grupe** za utvrđivanje ispunjenosti uslova u postupku predlaganja kandidata za izbor jednog člana Saveta Komisije za kontrolu državne pomoći**.**

Odbor je, na predlog predsednika, jednoglasno **(12 glasova za), odlučio da se razgovor sa kandidatima koji su ispunili uslov da učestvuju u daljem postupku izbora održi 10. jula 2023. godine, u 11,15 časova.**

DRUGA TAČKA DNEVNOG REDA: Razgovor sa kandidatima za izbor jednog člana Saveta Komisije za kontrolu državne pomoći

Odbor je, u skladu sa članom 203. Poslovnika Narodne skupštine, obavio razgovor sa kandidatima tako što su se tri kandidata koja su se odazvala pozivu na razgovor pojedinačno predstavila članovima Odbora.

Pitanja kandidatima postavljali su članovi Odbora: Aleksandra Tomić, Nikola Radosavljević, Zoran Zečević, Svetlana Milijić, Ana Beloica Martać i Rozalija Ekres.

TREĆA TAČKA DNEVNOG REDA: Utvrđivanje Predloga Liste kandidata za izbor jednog člana Saveta Komisije za kontrolu državne pomoći

Predsednik Odbora podsetio je članove Odbora na zakonske odredbe kojima je uređen postupak izbora predsednika i članova Saveta Komisije za kontrolu državne pomoći.

U diskusiji povodom ove tačke dnevnog reda učestvovali su: Aleksandra Tomić, Nikola Radosavljević, Vojislav Vujić i Zoran Zečević.

Nakon diskusije, Odbor je pojedinačno glasao o predloženim kandidatima za izbor jednog člana Saveta Komisije za kontrolu državne pomoći.

Za kandidata Slobodana Borisavljevića niko nije glasao „za“, 1 član Odbora je glasao „protiv“, niko „uzdržan“, nije glasalo 11.

Za kandidata Mitra Drobnjakovića niko nije glasao „za“, niko „protiv“, niko „uzdržan“, nije glasalo 12.

Za kandidata Dragicu Jorgović 10 članova Odbora je glasalo „za“, niko „protiv“, niko „uzdržan“, nije glasalo 2.

Za kandidata Jelenu Stojić niko nije glasao „za“, niko „protiv“, niko „uzdržan“, nije glasalo 12.

Za kandidata Jasminu Trifunović 1 član Odbora je glasao „za“, niko „protiv“, niko „uzdržan“, nije glasalo 11.

\* \* \*

PREDLOG

Na osnovu člana 12. st. 2. i 3. Zakona o kontroli državne pomoći („Službeni glasnik RS“, broj 73/19) i člana 203. Poslovnika Narodne skupštine („Službeni glasnik RS“, broj 20/12 - Prečišćen tekst), Odbor za finansije, republički budžet i kontrolu trošenja javnih sredstava je, u svojstvu ovlašćenog predlagača, na sednici održanoj 10. jula 2023. godine odlučio da Narodnoj skupštini podnese

**LISTU KANDIDATA**

**ZA IZBOR JEDNOG ČLANA SAVETA KOMISIJE ZA KONTROLU DRŽAVNE POMOĆI**

Utvrđuje se lista od jednog kandidata za izbor jednog člana Saveta Komisije za kontrolu državne pomoći.

Kandidat za izbor jednog člana Saveta Komisije za kontrolu državne pomoći, na period od pet godina, je:

1. Dragica Jorgović.

\* \* \*

Odbor je, jednoglasno (12 za) odlučio da Predlog liste kandidata uputi Narodnoj skupštini sa predlogom da se, u skladu sa članom 167. Poslovnika Narodne skupštine, donese po hitnom postupku.

Predstavnik Odbora za Predlog Liste biće Veroljub Arsić, predsednik Odbora.

Sednica je završena u 12,25 časova.

Sednica je tonski snimana.

SEKRETAR ODBORA PREDSEDNIK

Tijana Ignjatović Veroljub Arsić